**ПРВА МАКЕДОНСКАТА ЕКОНОМСКА ОЛИМПИЈАДА**

Почитувани ученици и наставници,

Со задоволство ве известуваме дека од оваа учебна 2022/2023 година Сојузот на математичари на Македонија почнува со организација и спроведување на нова олимпијада – Македонска економска олимпијада (во натамошниот текст МЕО) за ученици од средното образование.

Правилникот на Македонската економска олимпијада е веќе објавен на нашата веб станица на следниот линк.

Имајќи го предвид недостатокот на натпревари од областа на економија и финансии, сметаме дека МЕО ќе даде значаен поттик за сите ученици со интерес и познавања во овие области, дека ќе го зголеми квалитетот на знаења и вештини во решавање на проблеми од економија и финансии (особено со примена на математички и статистички методи), и дека ќе придонесе за зголемување на бројот на натпревари по економија и финансии.

Првата македонска економска олимпијада е планирана да се одржи во тек на викендот 13-14 мај 2023 година.

За местото и времето на одржување и начинот на пријавување навремено ќе бидете известени.

Ги повикуваме сите средни училишта да учествуваат со свои натпреварувачи.

Училиштата треба да спроведат транспарентни училишни селекции и да ги одберат најдобри од заинтересираните ученици. Рокот за пријавување на индивидуалните учесници, преку нивните наставници, за учество на Првата македонска економска олимпијада, е до крај на месец април.

СММ ви стои на располагање за сите прашања поврзани со спроведување на училишните селекции и изборот на училишни тимови.

Наша силна препорака при изборот на училишни тимови е учениците да се регистрираат и учествуваат на онлајн натпреварот [Winter Challenge](https://ecolymp.org/winterchallenge) (февруари 2023), а училиштата да го земат предвид учеството и остварените резултати при формирање на тимовите како главен критериум или еден од критериумите за избор на училишен тим на МЕО.

За подготовка на МЕО ги препорачуваме следните учебници:

* [The Economy](https://www.core-econ.org/the-economy/en/) – сеопфатен, слободно достапен е-учебник по економија (или која било литература што ги третира обработените теми во The Economy на слично ниво),
* Математика за економисти за III и IV година за економски техничар од авторите К. Тренчевски, А. Гацовска, Н. Ивановска, Ј. Тренчева Смилески (или која било литература што ги обработува темите: проста и сложена каматна сметка, валути и девизи, влогови, ренти, заеми)

Посебен акцент ќе биде ставен на логичко расудување и примена на математички знаења во решавање на проблеми од економија и финансии (во таа смисла, корисно е учениците да имаат основни математички знаења – на ниво на средношколскиот курикулум по математика во четиригодишните средни училишта).

Од најуспешните учесници на МЕО, со солидно познавање на англиски јазик и помлади од 20 години на 30 јуни 2023 година, ќе се избере македонската екипа за [Меѓународната олимпијада по економија](https://ecolymp.org/) (можно е да се спроведе и дополнителена селекција) – една од четиринаесетте меѓународни научни олимпијади за предуниверзитетско образование.

При избор на екипата за Меѓународната олимпијада по економија посебно ќе се вреднува и учеството на Winter Challenge.

Веруваме дека заеднички ќе успееме од Македонската економска олимпијада да создадеме квалитетна олимпијада на којашто ќе биде чест да се учествува.

Ваш СММ